Վարդգես Ահարոնյան

Վարդգես Ավետիսի Ահարոնյան (), հայ հասարակական գործիչ, իրավաբան, գրող, մանկավարժ։

Ավետիս Ահարոնյանի որդին է։

Կենսագրություն 
Վարդգես Ահարոնյանը ծնվել է 1888 թվականին Իգդիրում։ Սովորել է Իգդիրի ռուսական գիմնազիայում, 1908 թվականին ավարտել է Երևանի պետական գիմնազիան և ընդունվել Մոսկվայի պետական համալսարանի իրավագիտության բաժինը։ Ահարոնյանի առաջին պատմվածքները լույս են տեսել Մոսկվայում ուսումնառության տարիներին։ Վարդգես Ահարոնյանը կազմակերպել է հանգանակություն` դաշնակցության գործերով բանտարկված և հյուծախտով հիվանդ հորը բանտից ազատելու համար։ Առաջին համաշխարհային պատերազմի (1914-1918) տարիներին Ահարոնյանը կամավորագրվել է Անդրանիկի գումարտակում, եղել թարգմանիչ-գրագիր։ Կամավորական գումարտակների լուծարումից հետո Անդրանիկի հետ մեկնել է Թիֆլիս։ Հայաստանի առաջին Հանրապետության տարիներին եղել է հանրապետության դատախազը։

ՀՀ անկումից հետո մեկնել է Փարիզ` հոր մոտ, 1923 թվականին` ԱՄՆ։ Զբաղվել է հայ մանուկների դաստիարակության գործերով, 1948-1958 թվականներին աշխատել է Նյու-Յորքի Ս. Լուսավորիչ մայր եկեղեցու վարժարանում, քաղաքի Վաշինգտոն Հայթս թաղամասում բացել Ահարոնյան դպրոցը, կազմել է հայերենի «Հրազդան» դասագիրքը կնոջ՝ Արմենուհի Տիգրանյան-Ահարոնյանի հետ։ Հրատարակել է Ավետիս Ահարոնյանի գործերի 10 հատորյակը (1946-1951)։ 1964 թվականին այցելել է Հայաստան։

Մահացել է 1965 թվականի փետրվարի 15-ին, Վաթերթաունում (Բոստոնի մոտերը)։

Երկեր 
 Յովհաննէս Թումանեան. մարդը եւ բանաստեղծը, Բոստոն, 1936։
 Րաֆֆի. կեանքը, Նիւ Եորք, 1936։
 Անդրանիկ. մարդը եւ ռազմիկը, Բոստոն, 1957։

Ծանոթագրություններ 

Հայ հասարակական գործիչներ
Հայ գրողներ
Հայ մանկավարժներ
19-րդ դարի հայ գրողներ
Հայ իրավաբաններ